དེ་ནས་སྔགས་དང་རྒྱ་སྐད་ཀྱི།།ཡི་གེའི་བཀླག་ཐབས་བརྗོད་པར་བྱ།།འདིར་བརྗོད་རྣམས་ལ་ངག་བྱང་ན།།ཡི་གེ་ཀུན་ལ་ཐོགས་མེད་འགྱུར།།གང་གི་བཀླག་ཐབས་མི་ཤེས་པ།།རིག་སྔགས་ལོག་པར་བཟླས་གྱུར་ན།།དད་མེད་རྣམས་ལ་དོན་མེད་འགྱུར།།དད་པ་ཡོད་ཀྱང་དངོས་གྲུབ་རིང།དེ་ལ་བཀླག་ཐབས་མདོར་བསྡུ་ན།།ཨཱ་ལི་ཀཱ་ལི་གུག་སྐྱེད་བཅས།།དེ་རྣམས་སློབ་དཔོན་ངག་བཞིན་དུ།།ཁ་མིག་འདྲིས་པར་ཡུན་རིང་བསླབ།།བཀླག་ཐབས་རིམ་བཞིན་མི་སློབ་པར།།སྔགས་འབྲུ་རྣམས་ལ་འདི་ཅི་ཞེས།།ཟེར་བའི་རྒྱུ་མེད་འབྲས་འདོད་པའི།།རྨོངས་རྣམས་ཡུན་རིང་དོན་མེད་འགྱུར།།དེས་ན་བོད་ཀྱི་ཡི་གེ་ཡི།།སྒྲ་འབྱིན་ཐབས་གཞན་སྔར་བཤད་རྣམས།།ཤེས་ན་རྒྱ་སྐད་ཡི་གེ་ཡང།།ཕལ་ཆེར་མཐུན་པས་དག་པར་འགྱུར།།